Радой Ралин
Калкуланът Димо

chitanka.info

Дойде пролет… Пораснаха дините…

И пораснаха също тревите.

Грейна радост по всички лица:

— Ето! Пак намаляват цените,

да се радват жени и деца!

Но тогава заводът „Балкан“

се усети съвсем изигран.

Намаление ново ли правят?

Мигар тези другари забравят,

че печалбен си имаме план?

Калкуланът Димо

цаката откри му:

— Слагаш нова шарка,

пишеш нова марка,

моля, нова десетарка!

В тази пролет работника Слави

икономии почна да прави…

Той от много неща се лиши,

и цигарите даже забрави,

гардероб да си купи реши.

Дойде лято… Пара по пара

той готовата сума събра…

Но видя, в магазина щом стъпи:

гардеробите — още по-скъпи!

О, каква ли е тази игра?

Калкуланът Димо

бързо обясни му:

— Нова шарка,

нова марка,

нова десетарка!

Дойде есен… Със влага и киша…

Слави стяга ли, стяга каиша…

Гардероб е! Не е то шега!

Пред витрините Слави въздиша!

Повишили цените сега…

Дойде зима… Със студ и със сняг…

Слави събира петак по петак.

Гардероб иска той да си има.

Дойде зима… Отиде си зима,

а цените отскочиха пак.

Калкуланът Димо

бързо обясни му:

— Шарка,

марка,

десетарка…

Дойде пролет… Пораснаха дините…

И пораснаха също тревите…

И пораснаха също цените…

Пролет дойде!… Защо ли дойде?

Пролет мила, отде-накъде?…

1955

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.